Skole sluit toe protes in Strand uitbreek | Netwerk24
Deur Jaco Marais en Marelize Barnard 10 April 2019 15:18
'n 25-jarige man is pas in hegtenis geneem in verband met die betoging. Die polisie het bevestig daar is sowat 350 betogers op die toneel. Van hulle het gewelddadig geraak en die polisie met klippe gegooi. Daar moes opgetree word om die groep uit mekaar te dryf. Die N2-snelweg is steeds gesluit.
Die N2 tussen die Strand en Gordonsbaai word Woensdagmiddag versper deur betogers wat ook 'n stuk grond in die gebied beset.Foto: Jaco Marais
Die protesoptrede tussen die Strand en Gordonsbaai waar besetters sedert verlede week 'n stuk van die Asla-grond begin beset het, het Woensdagmiddag gewelddadig geraak.
Mense het allerlei voorwerpe op die N2 aan die brand gesteek, leerlinge van skole in die omgewing is getraumatiseer en die pad is vir kilometers gesluit.
Die polisie het op die toneel rubberkoeëls gebruik om mense uiteen te jaag.
Betogers versper die N2 tussen die Strand en Gordonsbaai.Foto: Jaco Marais
Die departement van onderwys het bevestig die ses skole in die gebied het hul leerlinge en onderwysers omstreeks 12:00 huis toe gestuur weens die onrus. Die polisie se eenheid vir openbare orde het ook aan die hoof van die Nomzamo Primary School opdrag gegee om die skool te sluit vir die dag.
Teen sowat 14:45 het 'n groep polisiebeamptes begin regmaak om mense van die stuk grond te verwyder wat beset word.
Honderde mense byeen op 'n oop stuk grond, asook in die pad, waar die N2-snelweg gesluit is tussen die Strand en Gordonsbaai.Foto: Jaco Marais
Die deel van die N2 wat geraak word, is die beboude Lwandle-gebied tussen die Strand en Gordonsbaai.
Kenny Africa, provinsiale verkeershoof, het teen 14:50 gesê die N2 is steeds gesluit.
Polisie op die toneel.Foto: Jaco Marais
Grondbesetters wat die stuk grond op groot skaal beset, het Sondag 'n motoris wat foto's wou neem, onder die klippe gesteek.
Die besetters het reeds verlede week begin om penne in die grond in te slaan om erwe af te merk.
Vroeër die week is berig die grond, sowat 8 ha groot, behoort aan Asla-konstruksie en 'n woordvoerder van dié maatskappy het by navraag gesê daar is Vrydag 'n interdik in die hooggeregshof in Kaapstad teen die betreding van die stuk grond gekry.